Diari Oficial de la Generalitat Valenciana


Sumari del DOGV 3736, del 25-04-2000 (2000/2994)

ORDRE de 10 de març de 2000, de la Conselleria de Cultura, Educació i Ciència, per la qual es convoquen beques per al perfeccionament de jóvens músics i cantants lírics en centres nacionals i internacionals durant el curs acadèmic 2000/2001, i s'aproven les bases corresponents.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3736

Data del DOGV
:   25-04-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2994


Data del document
:   10-03-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * jove
    * professió artística
    * ajuda pública
    * assignació per estudis
    * música

ORDRE de 10 de març de 2000, de la Conselleria de Cultura, Educació i Ciència, per la qual es convoquen beques per al perfeccionament de jóvens músics i cantants lírics en centres nacionals i internacionals durant el curs acadèmic 2000/2001, i s'aproven les bases corresponents. [2000/F2994]
  
La Llei 2/1998, de 12 de maig, Valenciana de la Música, va crear l'Institut Valencià de la Música (IVM) com a ens públic adscrit a la Conselleria de Cultura, Educació i Ciència que té com a objectiu la planificació, l'execució i la coordinació de la política cultural de la Generalitat en el camp de la música i en l'àmbit de les seues competències.
  
Entre les funcions assignades a l'Institut Valencià de la Música per al compliment dels seus objectius es troba la de contribuir a la millora de la formació tècnica i musical dels qui es dediquen de manera professional, o almenys habitualment, a les activitats musicals.
  
Amb esta finalitat, la Conselleria de Cultura, Educació i Ciència de la Generalitat Valenciana convoca, a través de l'Institut Valencià de la Música, beques per al perfeccionament de jóvens músics i cantants lírics en centres nacionals i internacionals durant el curs acadèmic 2000/2001, a fi de contribuir a la millora de la formació tècnica i musical dels músics valencians.
  
Per tot això, i fent ús de la facultat que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar la concessió de beques per al perfeccionament de jóvens músics i cantants lírics en centres nacionals i internacionals durant el curs acadèmic 2000/2001, i aprovar les bases per les quals es regiran i el model de sol·licitud, que s'inclouen com a annexos I i II en esta ordre.
  
Segon
  
L'import global màxim a concedir serà de 98.634.806 de pessetes (120.202 euros), i es farà efectiu a càrrec de la línia de subvenció 404/000/2000 del capítol IV del pressupost de l'Institut Valencià de la Música per a l'any 2000.
  
Disposicions finals
  
Primera
  
Autoritze la directora gerent de l'Institut Valencià de la Música perquè dicte les resolucions que requerisquen l'aplicació i el desplegament d'esta ordre.
  
Segona
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del conseller de Cultura, Educació i Ciència en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
València, 10 de març de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases reguladores de la convocatòria de beques per a l'assistència a cursos de perfeccionament musical i de cant durant el curs acadèmic 2000/2001.
  
Primera. Objecte
  
La concessió de les beques té com a objecte facilitar l'assistència a cursos de perfeccionament musical i de cant en les condicions i casos previstos en la present convocatòria.
  
Segona. Beneficiaris
  
1. Podran sol·licitar les beques les persones físiques que complisquen els requisits següents:
  
a) Haver nascut en qualsevol municipi de la Comunitat Valenciana i posseir la nacionalitat espanyola.
  
b) Estar en possessió de la titulació superior de música o cant, en qualsevol especialitat.
  
c) També podran optar a les beques els qui estiguen matriculats en l'últim curs de la seua especialitat instrumental.
  
d) De forma excepcional i subsidiària, podran optar a les beques els aspirants que, sense posseir les titulacions mencionades, acrediten una trajectòria professional i artística d'especial interés en el camp de la interpretació musical. La Comissió Avaluadora fixada en la base sisena decidirà si admet o no les sol·licituds d'estos casos excepcionals.
  
2. Atés l'objecte d'esta convocatòria, en cap cas no es concediran beques per a cursar estudis dirigits a l'obtenció de titulació acadèmica.
  
3. Les beques es concediran exclusivament a persones físiques i seran indivisibles. La duració màxima s'establix en un curs acadèmic.
  
4. En queden exclosos els sol·licitants que hagen rebut esta beca tres voltes o més durant els últims cinc anys.
  
5. En queden exclosos els sol·licitants que exercisquen activitats musicals professionals com a professors de conservatoris o centres d'ensenyament musical i com a instrumentistes d'orquestres o bandes professionals.
  
Tercera. Dotació de les beques
  
Les beques es concedixen per a cursar estudis durant l'any acadèmic 2000/2001. Cada una podrà estar dotada amb un màxim d'1.000.000 de pessetes (6.010 euros), independentment de la duració del curs i que tinga lloc dins o fora d'Espanya. Es concedirà fins a un màxim de 25 ajudes.
  
Quarta. Sol·licituds
  
1. El termini de presentació de sol·licituds serà d'un mes comptat des de l'endemà de la publicació de la present convocatòria en el Diari Oficial de la Generalitat Valenciana.
  
2. Les sol·licituds, dirigides a l'Institut Valencià de la Música i formalitzades segons el model de l'annex II d'esta convocatòria, es podran presentar en l'Institut Valencià de la Música, carrer de les Barques, 2, de València; en la Conselleria de Cultura, Educació i Ciència, avinguda de Campanar, 32, de València; en les direccions territorials de Cultura, Educació i Ciència d'Alacant (carrer de Carratalà, 47), Castelló de la Plana (avinguda del Mar, 23) i València (avinguda de Gregorio Gea, 12), o per qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, i s'hauran d'acompanyar dels documents següents:
  
a) Memòria explicativa del programa de treball del sol·licitant, que haurà d'incloure una estimació econòmica (viatge, estada, matrícula, etc.).
  
b) Fotocòpia de la titulació i de l'expedient acadèmic, en el qual s'haurà d'indicar l'últim curs realitzat i les notes obtingudes.
  
c) Memòria explicativa de l'experiència artística i les principals activitats realitzades.
  
d) Prova acreditativa dels contactes del sol·licitant amb el centre o centres proposats en la instància per a la realització del seu programa de treball, condicionats a la seua admissió definitiva si la beca li és concedida. En el cas que se sol·licite la beca per a treballar directament amb un professor o mestre de prestigi reconegut, s'haurà d'acreditar per escrit la disponibilitat del professor.
  
e) En el cas que la sol·licitud siga per a l'estranger, el sol·licitant haurà d'indicar els idiomes que coneix i el seu respectiu nivell de coneixement.
  
f) S'hauran de fer constar també les subvencions o beques sol·licitades o atorgades per altres administracions o ens públics o privats.
  
g) Relació de beques o ajudes rebudes durant els últims cinc anys d'institucions públiques o privades per a realitzar cursos d'ampliació o perfeccionament de l'especialitat artística pròpia.
  
h) Fotocòpia del document nacional d'identitat.
  
i) Documentació acreditativa de trobar-se al corrent de les obligacions tributàries i davant la Seguretat Social. L'acreditació s'haurà de referir als 12 mesos anteriors a la data de presentació de la sol·licitud. Són eximits de presentar la documentació indicada els beneficiaris de les beques o ajudes destinades expressament a finançar estudis en centres de formació públics o privats si les perceben directament les persones individuals beneficiàries, d'acord amb l'Ordre de 30 de maig de 1996 de la Conselleria d'Economia i Hisenda.
  
j) Qualsevol altre document que, segons el parer del sol·licitant, puga servir per a valorar millor els seus mèrits en relació amb els criteris de prioritat que s'establixen més avant.
  
k) Còpia de la declaració de l'impost sobre la renda de les persones físiques de la unitat familiar en què estiga integrat a efectes fiscals el sol·licitant, corresponent a l'exercici fiscal de 1999, segellada per alguna de les oficines habilitades pel Ministeri d'Economia i Hisenda per a la seua presentació.
  
Els treballadors autònoms hauran d'aportar, a més, una còpia de la declaració dels rendiments corresponents al quart trimestre de l'any 1999.
  
La no-aportació d'esta documentació fiscal redundarà en perjuí del sol·licitant, al qual li serà assignada la puntuació mínima, llevat que acredite suficientment que la unitat familiar a què pertany no percep les rendes mínimes a partir de les quals es té l'obligació de presentar la declaració.
  
3. Si la sol·licitud no inclou totes les dades exigides o hi falta documentació acreditativa, s'instarà l'interessat perquè en el termini de 10 dies corregisca estos defectes, amb l'advertència que si no ho fa la sol·licitud serà arxivada, prèvia resolució segons indica l'article 71.1 de la Llei 30/1992.
  
En tot cas, la directora gerent de l'Institut Valencià de la Música podrà requerir els sol·licitants perquè proporcionen qualsevol informació aclaridora que resulte necessària en relació amb els punts anteriorment ressenyats.
  
Quinta. Criteris de prioritat
  
1. La Comissió Avaluadora podrà convocar una audició, i en este cas els resultats constituiran el principal criteri per a la concessió de les beques.
  
2. A més, es tindran en compte, per ordre d'importància, els criteris de prioritat següents:
  
a) Interés del programa de treball presentat.
  
b) Activitats realitzades fins ara. Currículum.
  
c) Expedient acadèmic del sol·licitant.
  
d) Adequació de l'activitat formativa a la projecció professional del sol·licitant.
  
e) Cursos i altres activitats de formació realitzats pel sol·licitant i relacionats amb la seua especialitat artística.
  
3. Es podran valorar també els recursos econòmics dels sol·licitants, de manera que s'afavorisca la situació d'aquells que tinguen menys ingressos personals o familiars.
  
4. També podran considerar-se els costos que comporte la realització del programa de treball proposat, especialment en la determinació de l'import de la beca.
  
Sisena. Resolució de la convocatòria
  
1. A la vista de les sol·licituds presentades, es constituirà la Comissió Avaluadora prevista a continuació, la qual en realitzarà la valoració i selecció tenint en compte els criteris de prioritat esmentats. A l'efecte, la Comissió Avaluadora podrà convocar a una audició els aspirants que considere oportú.
  
2. La Comissió Avaluadora estarà presidida per la directora gerent de l'Institut Valencià de la Música i integrada pel cap del Departament de Difusió i Ajudes, que en serà el vicepresident, i per una quantitat de vocals que oscil·larà entre tres i cinc, designats per la directora gerent. Actuarà com a secretari, sense dret a vot, un administratiu de l'ens públic.
  
3. Basant-se en el dictamen emés per la Comissió Avaluadora, la directora gerent de l'Institut Valencià de la Música elevarà la proposta definitiva al conseller de Cultura, Educació i Ciència, com a president de l'Institut Valencià de la Música, qui resoldrà esta convocatòria en un termini de 45 dies comptats des de l'endemà de l'últim dia hàbil en què puguen presentar-se les instàncies. La resolució inclourà una llista de cinc suplents per ordre de prioritat, als quals correspondrà l'ajuda en el cas de possibles renúncies. Si la convocatòria no és resolta en el termini previst anteriorment, es consideraran desestimades totes les sol·licituds.
  
4. Les economies que puguen produir-se per l'aplicació del que establix la present base podran ser destinades, a través d'una nova resolució del conseller de Cultura, Educació i Ciència, a incrementar la quantitat concedida a algun dels beneficiaris o a incloure'n d'altres inicialment exclosos, i en este cas es podran superar els límits establits en la base tercera.
  
Setena. Obligacions dels beneficiaris
  
1. Tots els beneficiaris d'estes beques estan obligats a:
  
a) Comunicar l'acceptació de la beca en el termini de 15 dies des de la notificació de l'adjudicació.
  
b) Començar les activitats per a les quals es concedix la beca després de la data de publicació d'esta convocatòria en el Diari Oficial de la Generalitat Valenciana, i en tot cas abans del 31 d'octubre de l'any 2000.
  
c) Complir el programa de treball proposat i en les dates previstes.
  
d) Comunicar per escrit, abans del 31 d'octubre de l'any 2000, la renúncia a la beca concedida si no n'és possible l'aprofitament en les condicions previstes en estes bases o per qualsevol altre motiu.
  
e) Justificar documentalment l'ús de l'ajuda en la forma indicada en el número 1 de la base huitena.
  
f) Sol·licitar per escrit a la directora gerent de l'Institut Valencià de la Música l'autorització per a fer qualsevol canvi significatiu en el programa de treball, indicant els motius que determinen la substitució.
  
g) Presentar davant l'Institut Valencià de la Música, en el termini màxim d'un mes a partir del moment en què finalitze el curs per al qual havia sigut concedida la beca, i en tot cas abans del 31 de juliol de l'any 2001, un certificat de les autoritats acadèmiques, del professor o professors del centre on es van realitzar els estudis o del professor que va impartir les classes de manera individualitzada i particular, que acredite la continuïtat i l'aprofitament de la labor realitzada.
  
A este certificat acadèmic s'adjuntarà una memòria detallada sobre el desplegament i la realització del treball per al qual va ser concedida l'ajuda, i també una relació de les despeses produïdes durant este període de temps.
  
h) Reintegrar l'import de la beca, una vegada cobrada, en els casos previstos en la base huitena d'esta convocatòria.
  
i) Presentar una relació de les beques concedides per a la mateixa activitat o per a una activitat similar.
  
2. Els beneficiaris de les beques estan obligats, a més, a oferir un concert sempre que siguen requerits per l'Institut Valencià de la Música, pel qual no rebran cap tipus d'ingrés extraordinari.
  
3. Els beneficiaris se sotmetran a les actuacions de control financer que corresponen a la Intervenció General de la Generalitat Valenciana en relació amb l'ajuda concedida.
  
Huitena. Pagament de les beques
  
1. El pagament de les beques es realitzarà d'una sola vegada, després de justificar-ne l'ús, i a l'efecte els beneficiaris hauran de presentar davant l'Institut Valencià de la Música el document següent:
  
a) Document que acredite haver realitzat el curs o estar realitzant-lo, subscrit per l'autoritat acadèmica del centre corresponent o pel professor de prestigi reconegut que va acceptar impartir les classes de manera individualitzada.
  
2. La justificació anterior s'haurà de realitzar abans del 15 de novembre de l'any 2000. Les beques no pagades per falta de justificació seran anul·lades sense més tràmits a partir d'esta data i els beneficiaris perdran el dret a cobrar-les.
  
3. Estes beques són incompatibles amb d'altres que puguen concedir-se per la mateixa activitat o una altra de similar.
  
4. L'Institut Valencià de la Música no pagarà les beques en el cas que els beneficiaris incomplisquen alguna de les seues obligacions. També serà procedent el reintegrament de la beca en els casos que es justifique que el beneficiari no complia les condicions exigides en el moment de la concessió o quan es demostre l'incompliment de la finalitat per a la qual fou atorgada l'ajuda.
  
5. L'Institut Valencià de la Música podrà exigir el reintegrament de la beca una vegada pagada, amb els interessos de demora que siguen procedents, en els casos que s'acredite l'incompliment d'alguna de les obligacions dels beneficiaris, especialment les indicades en els apartats c), e) i g) del número 1 i número 2 de la base anterior.